## La Conselleria de Justícia i el Ministeri acorden treballar de manera conjunta per a reforçar els jutjats dels partits judicials afectats per la riuada

*** Nuria Martínez ha mantingut una reunió amb el ministre de Presidència, Justícia i Relacions amb les Corts d’Espanya, Félix Bolaños
* Aborden, a més, l’impacte de la nova llei d’eficiència de la justícia a la Comunitat Valenciana**

La consellera de Justícia i Administració Pública, Nuria Martínez, i el ministre de Presidència, Justícia i Relacions amb les Corts d’Espanya, Félix Bolaños, han mantingut una reunió en la qual han acordat treballar de manera conjunta per a reforçar la Justícia en els partits judicials afectats per la riuada i analitzar l’impacte de la nova llei d’eficiència de la justícia a la Comunitat Valenciana.

Així ho ha manifestat la consellera després de la reunió mantinguda amb el ministre en la qual els dos titulars de les carteres de Justícia, en l’àmbit autonòmic i nacional, han mostrat la seua disposició a col·laborar en tot moment per a evitar el col·lapse dels partits judicials afectats per la DANA.

“Hem de treballar de manera conjunta per a anticipar-nos en la gestió de la DANA judicial que ve a conseqüència de les reclamacions que es presentaran en els jutjats de les seus judicials de Catarroja, Torrent, Requena, Alzira, Carlet, Sueca, Picassent i València”, ha indicat la titular de Justícia.

En esta reunió, la consellera de Justícia i Administració Pública ha pogut traslladar personalment al ministre Bolaños la situació en què es troba l’Administració de justícia valenciana i l’escenari a futur.

**Impacte de la Llei orgànica 1/2025**

Durant la trobada, la consellera ha traslladat al ministre l’estimació de l’impacte econòmic derivat de l’aplicació de la Llei orgànica 1/2025 a la Comunitat Valenciana, que s’ha elaborat per part del personal tècnic de la Conselleria.

En este sentit, la consellera de Justícia ha sol·licitat al ministre Bolaños recursos per a poder fer front a la implementació de la nova Llei orgànica 1/2025, de mesures en matèria d’eficiència del servici públic de Justícia, que introduïx reformes tant en l’àmbit organitzatiu com en el processal.

Fecha: 24/02/2025